## Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

### NN 82/2014 (9.7.2014.), Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

VLADA REPUBLIKE HRVATSKE

1567

Na temelju članka 2. stavka 1. Zakona o saniranju posljedica katastrofe na području Vukovarsko-srijemske županije (»Narodne novine«, broj 77/2014), te članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 3. srpnja 2014. godine donijela

ODLUKU

O DONOŠENJU PROGRAMA OBNOVE I SANIRANJA POSLJEDICA KATASTROFE NA PODRUČJU VUKOVARSKO-SRIJEMSKE ŽUPANIJE, GOSPODARENJE OTPADOM

I.

Donosi se Program obnove i saniranja posljedica katastrofe na području Vukovarsko-srijemske županije, gospodarenje otpadom.

Program iz stavka 1. ove točke sastavni je dio ove Odluke.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/14-04/256

Urbroj: 50301-05/25-14-2

Zagreb, 3. srpnja 2014.

Predsjednik
Zoran Milanović, v. r.

PROGRAM OBNOVE I SANIRANJA POSLJEDICA KATASTROFE NA PODRUČJU VUKOVARSKO-
-SRIJEMSKE ŽUPANIJE, GOSPODARENJE OTPADOM

I. UVOD

Zbog situacije na poplavljenom području koja je zahtijevala žurno rješavanje problema uklanjanja i zbrinjavanja otpada nastalog od poplave, Ministarstvo zaštite okoliša i prirode je već prethodno 26. svibnja 2014. godine izradilo Plan provedbe mjera gospodarenja otpadom nakon poplave na području Vukovarsko-srijemske županije (dalje u tekstu: Plan) i Upute građanima za postupanje s otpadom te 3. lipnja 2014. godine Dopunu 1. Plana. Plan je objavljen na web stranicama Ministarstva zaštite okoliša i prirode (www.mzoip.hr). Temeljem Plana je 3. lipnja 2014. godine uspostavljen sustav gospodarenja otpadom na poplavljenom području.

Sukladno obvezama iz Zakona o saniranju posljedica katastrofe na području Vukovarsko-srijemske županije (Narodne novine, broj 77/2014, dalje u tekstu: Zakon), i nastavno na Plan, izrađen je ovaj Program obnove i saniranja posljedica katastrofe na području Vukovarsko-srijemske županije, gospodarenje otpadom (dalje u tekstu: Program).

II. PREDMET PROGRAMA

Ovim Programom se, u skladu s odredbom članka 37. Zakona utvrđuje postupak i način privremenog deponiranja mulja, glomaznog otpada i ostalih naplavina nastalih kao posljedica poplava na području Vukovarsko-srijemske županije do njihova konačnog zbrinjavanja.

III. LOKACIJA PODRUČJA NA KOJIMA SE PROVODE MJERE PRIVREMENOG DEPONIRANJA MULJA, GLOMAZNOG OTPADA I OSTALIH NAPLAVINA

Dana 20. svibnja 2014. godine Vlada Republike Hrvatske je na prijedlog ravnatelja Državne uprave za zaštitu i spašavanje (DUZS) proglasila katastrofu za područje Vukovarsko-srijemske županije koja je pogođena poplavama.

Zahvaćeno područje:

Od 17. svibnja 2014. godine kada je Sava probila nasipe kod Rajevog Sela i Račinovaca, poplavom su bila zahvaćena naselja Rajevo Selo (1.407 stanovnika), Račinovci (982 stanovnika), Posavski Podgajaci (1.255 stanovnika) i Đurići (418 stanovnika) u općini Drenovci te Strošinci (668 stanovnika) u općini Vrbanja i područje općine Gunja (1.320 stanovnika) u Vukovarsko-srijemskoj županiji.

![](dodatni/432298.jpg)

Karta poplavljenih područja u županjskoj Posavini s označenim mjestima puknuća nasipa.

![](dodatni/432299.jpg)

IV. NADLEŽNA TIJELA ZA KOORDINACIJU I NOSITELJI IZVRŠENJA POJEDINIH MJERA

U organizaciji sustava gospodarenja otpadom nastalih kao posljedica poplava na području Vukovarsko-srijemske županije sudjeluju Ministarstvo zaštite okoliša i prirode, Agencija za zaštitu okoliša, Fond za zaštitu okoliša i energetsku učinkovitost (u daljnjem tekstu: Fond), jedinice lokalne samouprave i komunalna društva s područja pogođenog poplavama te ostala nadležna tijela i institucije i ugovorni izvođači radova.

V. ANALIZA ZATEČENOG STANJA I NASTALE ŠTETE TE PREDVIĐANJE MOGUĆIH DALJNJIH ŠTETNIH POSLJEDICA

Vrste otpada koje mogu nastati nakon poplava

Sastav otpada koji nastaje kao posljedica poplava ovisi o karakteristikama područja u kojem se poplava dogodila i o djelatnostima koje su se na zahvaćenom području provodile.

Na području poplave u Vukovarsko-srijemskoj županiji dominantne djelatnosti su poljoprivreda i uzgoj stoke.

Slijedom toga tijekom provođenja sanacije poplavljenog područja mogu se očekivati sljedeće vrste otpada:

1. Kruti otpad

– krupni (glomazni) otpad (namještaj, drvo, madraci, parketi i drvene obloge, metal, tepisi i podne obloge, posuđe, gume i sl.),

– električni i elektronički otpad (EE otpad) (kućanski aparati i uređaji: perilice, hladnjaci, štednjaci, televizori, računala, mali električni uređaji i sl.),

– otpadna vozila,

– građevinski otpad (otpad od rušenja, dijelovi objekata, cigla, beton, crijep, žbuka, prozori, vrata i sl.),

– miješani komunalni otpad iz kućanstava (kojeg će biti više nakon povratka stanovništva u kuće, bacat će se sve što je uništeno uključujući i sredstva za čišćenje), tekstil i obuća,

– naplavljeni otpad (drvo, plastika i sl.),

– materijal biljnog porijekla koji se uobičajeno koristi u poljoprivredi (sjeno, slama, sjeme, žitarice, hrana za životinje, zemlja i stajnjak i dr.) (nadležnost Ministarstva poljoprivrede),

– lešine domaćih i divljih životinja (nadležnost Veterinarske službe),

– ostali otpad.

2. Opasni otpad

– građevinski otpad koji sadrži azbest (pokrovne valovite ploče),

– baterije, kemikalije, kozmetika, lijekovi, ulja, maziva, boje i lakovi, pesticidi, sredstva za zaštitu drva, sredstva za čišćenje, sredstva koja se koriste u poljoprivredne svrhe, posude pod tlakom, plinske boce, gorivo iz radnih strojeva i vozila, gorivo iz kotlovnica i dr. Opasni otpad uključuje i ambalažu u kojoj se nalazi.

3. Muljevi i sedimenti iz riječnog korita

– s obzirom na dominantnu djelatnost na tom području, bilo je za očekivati da će muljevi, odnosno zemlja i pijesak iz riječnog korita i nasipa sadržavati sastojke karakteristične za kanalizaciju, septičke jame i gnojnice te ostatke motornih ulja i goriva od vozila (osobna i gospodarska vozila i moguće zalihe iz garaža).

4. Vreće s pijeskom

– koriste se za izgradnju umjetnih brana, sakupljaju se nakon prestanka opasnosti od poplava, (nadležnost Hrvatskih voda i jedinica lokalne samouprave).

Prema dostupnim podacima u području zahvaćenom poplavama nije bilo značajnih količina opasnih tvari koje bi zahtijevale prijavu njihovih vlasnika/operatera u registar postrojenja u kojima postoji prisutnost opasnih tvari (www.azo.hr) budući da sva veća postrojenja nisu zahvaćena poplavom. Slijedom toga u području zahvaćenom poplavama ne očekuje se rizik od takve vrsta onečišćenja.

Odlagališta na području Vukovarsko-srijemske županije:

![](dodatni/432300.jpg)

Komunalna društva na poplavljenom području:

– Drenovci d.o.o., Toljani 1, 32257 Drenovci, telefon: (032) 861-644, fax: 032 861 244, e-mail: drenovci@vk.t-com.hr, odgovorna osoba: Branimir Filipović, direktor;

– Komunalno trgovačko društvo Gunja d.o.o., Vladimira Nazora 97, 32260 Gunja, telefon/fax: (032) 882-371, e-mail: komunalno.trgovacko.drustvo@vk.htnet.hr, odgovorna osoba: Zvonimir Stjepić, direktor;

– Čistoća Županja d.o.o., Veliki kraj 132, 32270 Županja, telefon: (032) 827-999, fax: 032 827 993, e-mail: komunalac@komunalno-zu.hr, www.komunalac-zu.hr, odgovorna osoba: Ante Klanac, direktor.

Preliminarni podaci o sakupljenim i zbrinutim količinama i vrstama otpada za razdoblje od 3. 6. 2014. do 27. 6. 2014. godine

|  |  |  |  |  |  |  |  |
| --- | --- | --- | --- | --- | --- | --- | --- |
| PRD\* | Naziv lokacije | Vrste otpada | od 3. 6. do 27. 6. 2014. | | | | |
| Ulaz | Izlaz | Ulaz | Izlaz | Izlaz |
| tura | tura | m3 | m3 | t |
| 1 | Rajevo selo – ZIB | Glomazni otpad (GI) | 1.846 | 418 | 26.531 | 15.334 | 9.781 |
| EE otpad | 67 | 8 | 280 | 291 | n.p. \*\* |
| metal (met) | 0 | 0 | 0 | 0 | 0 |
| bio otpad (Bio) | 0 | 0 | 0 | 0 | 0 |
| ostalo | 0 | 0 | 0 | 0 | 0 |
| 2 | Gunja – »Šimun« d.o.o. | Glomazni otpad (GI) | 2.248 | 520 | 30.956 | 19.075 | n.p. |
| EE otpad | 198 | 20 | 723 | 700 | n.p. |
| metal (met) | 20 | 4 | 102 | 95 | n.p. |
| bio otpad (Bio) | 9 | 0 | 84 | 0 | 0 |
| ostalo – zemlja | 2 | 0 | 16 | 0 | 0 |
| 3 | Drenovci | Glomazni otpad (GI) | 226 | 64 | 3.450 | 2.630 | n.p. |
| EE otpad | 35 | 6 | 139 | 170 | n.p. |
| metal (met) | 0 | 0 | 0 | 0 | 0 |
| bio otpad (Bio) | 0 | 0 | 0 | 0 | 0 |
| ostalo | 0 | 0 | 0 | 0 | 0 |
| 4 | Vrbanja "Muškovo" | Glomazni otpad (GI) | 0 | 11 | 0 | 512 | n.p. |
| EE otpad | 0 | 1 | 0 | 0 | 0 |
| metal (met) | 0 | 0 | 0 | 0 | 0 |
| bio otpad (Bio) | 0 | 0 | 0 | 0 | 0 |
| ostalo | 0 | 0 | 0 | 0 | 0 |
|  | UKUPNO | Glomazni otpad (GI) | 4.320 | 1.013 | 60.937 | 37.551 | 9.781 |
|  | EE otpad | 300 | 35 | 1.142 | 1.161 | n.p. |
|  | metal (met) | 20 | 4 | 102 | 95 | n.p. |
|  | bio otpad (Bio) | 9 | 0 | 84 | 0 | 0 |
|  | ostalo | 2 | 0 | 16 | 0 | 0 |
|  |  | SVEUKUPNO | 4.651 | 1.052 | 62.281 | 38.807 | 9.781 |

\*) PRD – privremeno reciklažno dvorište

\*\*) n.p. – nema podataka

Količina zbrinutog usitnjenog glomaznog i EE otpad na dan 27. 6. 2014. iznosi 62.281 m3, odnosno na odlagalište otpada u Županju odloženo je 9.781 tona usitnjenog glomaznog otpada.

VI. PRIJEDLOG MJERA GOSPODARENJA S OTPADOM

Prijedlog mjera gospodarenja otpadom obuhvaća organizaciju sustava gospodarenja s otpadom koja uključuje obveze pojedinih sudionika, sakupljanje, razvrstavanje i zbrinjavanje otpada te lokacije privremenih reciklažnih dvorišta i privremene lokacije za sakupljanje građevinskog otpada i mulja.

VI.a ORGANIZACIJA SUSTAVA GOSPODARENJA S OTPADOM PRI SANACIJI PODRUČJA NAKON POPLAVA

Obaveze jedinica lokalne samouprave

Jedinice lokalne samouprave dužne su na svom području odrediti lokacije:

– privremenih reciklažnih dvorišta za razvrstavanje i privremeno skladištenje otpada prikladnog za daljnju oporabu ili obradu i skladištenje opasnog otpada (u suradnji s Hrvatskim vodama i državnom vodopravnom inspekcijom),

– odlagališta otpada za odlaganje miješanog komunalnog otpada (na ovom području postoje četiri postojeća odlagališta Županja, Gunja, Drenovci i Vrbanja, ali se otpad nastao prilikom sanacije poplave odlaže samo na odlagalište u Županji koje ima dozvolu za odlaganje i nije obuhvaćeno poplavom,

– za privremeno odlaganje građevinskog otpada (u suradnji s Ministarstvom graditeljstva i prostornoga uređenja),

– za privremeno odlaganje mulja (u suradnji s Hrvatskim vodama i državnom vodopravnom inspekcijom),

– za privremeno odlaganje materijala biljnog porijekla koji se uobičajeno koristi u poljoprivredi (sjeno, slama, sjeme, žitarice, hrana za životinje, zemlja i stajnjak i dr.) (u suradnji s nadležnim inspekcijama Ministarstva poljoprivrede).

Jedinice lokalne samouprave su dužne građane na svom području obavještavati o načinu razvrstavanja otpada te o mjestu i vremenu prikupljanja pojedinih vrsta otpada.

Obaveze građana

Građani su dužni razvrstati otpad na:

– krupni (glomazni) otpad (namještaj, drvo, madraci, parketi i drvene obloge, metal, tepisi i podne obloge, posuđe i sl.),

– električni i elektronički otpad (EE otpad) (aparati i uređaji: perilice, hladnjaci, štednjaci, televizori, računala, mali električni uređaji i sl.),

– građevinski otpad (otpad od rušenja, dijelovi objekata, cigla, beton, crijep, žbuka, prozori, vrata i sl.),

– građevinski otpad koji sadrži azbest (pokrovne valovite ploče), ne lomiti prilikom skidanja,

– opasni otpad ili problematične tvari iz kućanstva (baterije, kemikalije, kozmetika, lijekovi, ulja, maziva, boje i lakovi, pesticidi, sredstva za zaštitu drva, sredstva za čišćenje, sredstva koja se koriste u poljoprivredne svrhe, plinske boce, gorivo iz radnih strojeva i vozila, gorivo iz kotlovnica i dr.). Opasni otpad uključuje i ambalažu u kojoj se nalazi,

– miješani komunalni otpad iz kućanstava.

Razvrstani otpad građani trebaju iznijeti iz kuće i odložiti na mjesto pristupačno za prilaz vozilu komunalnog društva, a radi daljnjeg odvoza.

Miješani komunalni otpad treba odložiti u za to predviđenu kantu ili spremnik.

Građani mogu i sami odvesti otpad na privremeno reciklažno dvorište na području na kojem žive uz predočenje identifikacijske isprave.

O načinu razvrstavanja otpada te o mjestu i vremenu prikupljanja pojedinih vrsta otpada građane će obavještavati općina ili grad ili komunalno društvo.

Za potrebe obavještavanja građana Ministarstvo zaštite okoliša i prirode je izradilo letak s uputama građanima za postupanje s pojedinim vrstama otpada.

VI.b SUSTAV GOSPODARENJA OTPADOM

Sakupljanje otpada

Otpad iz kućanstava sakupljat će komunalna društva KTD Gunja d.o.o. i Čistoća Županja d.o.o., a u slučaju potrebe uključit će se i druga komunalna društva i tvrtke.

Otpad će se sakupljati svakodnevno, odnosno prema potrebi.

Miješani komunalni otpad će komunalno društvo prikupljati svakodnevno i odlagati na postojeća aktivna odlagališta.

Ostali sakupljeni otpad će komunalno društvo i angažirani izvođači i podizvođači radova odvoziti na privremena reciklažna dvorišta, gdje će se dodatno razvrstati, usitniti u drobilici i pripremiti za predaju ovlaštenim sakupljačima ili za odlaganje na postojeća odlagališta otpada.

Za potrebe sakupljanja i prijevoza otpada iz naselja s poplavljenog područja na raspolaganje je stavljena komunalna oprema i vozila drugih komunalnih društava i tvrtki.

Odlaganje otpada

Postojeća odlagališta za gospodarenje otpadom su: »Stara ciglana« u Županji, odlagalište »Gajevi« u općini Drenovci i odlagalište »Rudine Ključ« u općini Vrbanja.

Odlagalište »Kraplja« u Gunji je bilo poplavljeno i zatvoreno. U obilasku 26. lipnja 2014. godine utvrđeno je da se voda s odlagališta povukla, te je planirano sredinom srpnja 2014. godine započeti sanaciju odlagališta sukladno izdanoj građevinskoj dozvoli.

Privremena reciklažna dvorišta

Privremena reciklažna dvorišta su organizirana od 4. lipnja 2014. godine.

Lokacije za privremena reciklažna dvorišta su:

1. Općina Drenovci – k.č.br. 1132/1 k.o. Drenovci površina oko 1,7 ha za naselja Račinovce, Đuriće i Drenovce,

2. Općina Drenovci – Rajevo Selo k.č. 394/2 k.o. Rajevo Selo, površina 8.066 m2 za naselja Rajevo Selo i Posavski Podgajci,

3. Općina Gunja – k.č. 433/2, k.o. Gunja, dvorište zgrade, skladište, radiona, vaga, bazeni i šupe. Vlasnik: »Šimun« d.o.o., Vinkovci, H. V. Hrvatinčića 81, OIB 78300326512,

4. Općina Vrbanja – lokacija je između Soljana i Vrbanje, k.č. br. 2142/2 – Muškovo – Pista sa 6.790 m2 u vlasništvu Republike Hrvatske (kontakt osoba Ilija Janković, telefon 098/371-630).

Način rada na privremenom reciklažnom dvorištu:

– Privremenim reciklažnim dvorištem upravlja komunalno društvo.

– Osposobljeni djelatnik na privremenom reciklažnom dvorištu vodi evidenciju o svim zaprimljenim vrstama i količinama otpada (ONTO obrazac, sukladno posebnom propisu). Prilikom predavanja ovlaštenim osobama ispunjavaju se Prateći listovi i druga evidencija prema potrebi Fonda.

– Pristup privremenim reciklažnim dvorištima imaju isključivo komunalna društva, ugovorni izvođači i podizvođači i građani s tog područja uz predočenje identifikacijske isprave.

– Na privremenim reciklažnim dvorištima dovezeni glomazni otpad se nakon primarnog odvajanja usitnjava u drobilici radi smanjenja volumena uz dodatno izdvajanje metala, te se odvozi na odlagalište otpada u Županju.

– Posebne kategorije otpada (npr. otpadna električna i elektronička oprema i dr.) se predaju ovlaštenim sakupljačima koji su u sustavu Fonda.

– Popis ovlaštenih osoba za gospodarenje otpadom nalazi se na web-stranicama Agencije za zaštitu okoliša (http://www.azo.hr/RegistarDozvolaI).

VI.c LOKACIJE ZA SAKUPLJANJE I ZBRINJAVANJE OTPADA

Lokacije za privremeno deponiranje mulja, glomaznog otpada i ostalih naplavina

Sukladno članku 37. stavku 1. Zakona Državni ured za upravljanje državnom imovinom osigurat će nekretnine u vlasništvu Republike Hrvatske u svrhu privremenog deponiranja mulja, glomaznog otpada i ostalih naplavina nastalih kao posljedica poplava na području Vukovarsko-srijemske županije do njihova konačnog zbrinjavanja.

Privremene lokacije za sakupljanje građevinskog otpada

Građevinski otpad koji nastaje od građana pri čišćenju vlastitih stambenih objekata prikupljaju komunalna društva ili druge ovlaštene tvrtke prema potrebi do preuzimanja poslova uklanjanja i obnove građevina prema posebnom Programu Ministarstva graditeljstva i prostornoga uređenja.

Građevinski otpad se sakuplja na privremenim lokacijama koje mogu biti:

– privremena reciklažna dvorišta za građevinski otpad koje određuje jedinica lokalne samouprave u suradnji s Ministarstvom graditeljstva i prostornoga uređenja.

Za građevinski otpad i otpad od uklanjanja građevina potrebno je organizirati njegovu obradu mobilnim postrojenjem (mobilna drobilica).

Privremene lokacije za sakupljanje mulja

Planom provedbe mjera gospodarenja otpadom nakon poplave na području Vukovarsko-srijemske županije bilo je planirano mulj odložiti na nekoliko lokacija u poplavljenom području uz rijeku Savu, prioritetno na državnom zemljištu izvan naselja gdje se voda već povukla, a lokacije za privremeno odlaganje mulja odredila bi jedinica lokalne samouprave u suradnji s Hrvatskim vodama i državnom vodopravnom inspekcijom.

Isto tako je bilo planirano prije odlaganja mulja uzorkovati i analizirati tlo kako bi se utvrdilo početno stanje i uzeti uzorke vode iz piezometara koje je nadležnost Hrvatskih voda.

Međutim tijekom sanacije poplavljenog područja utvrđeno je da je »mulj« ustvari naplavljena zemlja i pijesak koji se nalazio na prometnicama i obodnim kanalima. Taj materijal je zbrinut u okviru njihovog održavanja te nije bilo potrebe za organiziranjem posebnih privremenih lokacija za sakupljanje mulja.

VI.d NADZOR

Nadzor nad provedbom ovoga Programa provodi inspekcija zaštite okoliša, komunalno redarstvo i druge nadležne inspekcijske službe iz područja poljoprivrede, vodnoga gospodarstva, cestovnog prometa (naplavine uz javne ceste) i graditeljstva.

VII. NAČIN I OPSEG PROVEDBE MJERA TE KRITERIJI ZA PROVEDBU

Provedba mjera za gospodarenje otpadom obuhvaća način zbrinjavanja krupnog (glomaznog) otpada, miješanog komunalnog otpada, građevinskog otpada, građevinskog otpada koji sadrži azbest, otpadnih vozila, opasnog otpada i muljeva i sedimenata iz riječnog korita te operativne zahtjeve kojima moraju udovoljavati lokacije za prikupljanje otpada i mjere koje je potrebno provesti na lokacijama privremenog skladištenja opasnog otpada.

VII.a NAČIN ZBRINJAVANJA NASTALOG OTPADA

Zabranjeno je spaljivanje i nekontrolirano odlaganje otpada u okoliš.

Krupni (glomazni) otpad

– sakuplja se iz kućanstava putem komunalnih društava te ugovornih izvođača i podizvođača radova uz dodatno razvrstavanje u privremenim reciklažnim dvorištima,

– u privremenim reciklažnim dvorištima se skladišti u spremnicima, odvojeno po vrstama otpada (EE otpad, metal, gume i dr.),

– sakupljene vrste otpada se predaju ovlaštenoj osobi na obradu ili oporabu (popis ovlaštenih osoba nalazi se na web-stranicama Agencije za zaštitu okoliša (http://www.azo.hr/RegistarDozvolaI),

– otpad ostao od razvrstavanja krupnog (glomaznog) otpada se usitnjava i odlaže na odlagalište.

Miješani komunalni otpad

– kontinuirano (svakodnevno) se prikuplja iz kućanstava i s javnih površina putem komunalnog društva i odlaže na odlagalište odmah po prikupljanju,

– ovisno o količini otpada i udaljenosti od odlagališta, a u slučaju potrebe može se organizirati privremeno skladištenje na privremenom reciklažnom dvorištu, najduže do sljedećeg dana.

Građevinski otpad

– građevinski otpad se sakuplja i razvrstava na privremenim reciklažnim dvorištima za građevinski otpad koje određuju jedinice lokalne samouprave u suradnji s Ministarstvom graditeljstva i prostornoga uređenja,

– izvođač radova na popravku ili uklanjanju građevina je dužan osigurati, u suradnji s jedinicom lokalne samouprave, prijevoz tog otpada do lokacije reciklažnog dvorišta za građevinski otpad gdje se građevinski otpad dodatno razvrstava i obrađuje putem tvrtke ovlaštene za obradu građevinskog otpada mobilnim postrojenjem za recikliranje. Dobiveni materijal može se koristiti npr. za nasipavanje pristupnih puteva.

Građevinski otpad koji sadrži azbest

– u slučaju uklanjanja građevina izvođač radova je dužan iz građevinskog otpada izdvojiti otpad koji sadrži azbest i predati ga ovlaštenoj osobi,

– popis ovlaštenih osoba za sakupljanje građevinskog otpada koji sadrži azbest nalazi se na web-stranicama Fonda (http://www.fzoeu.hr/hrv/index.asp?s=azbest),

– prilikom predaje ovlaštenoj osobi otpada koji sadrži azbest od građana, potrebno je ispuniti posebni obrazac – potvrdu o preuzimanju građevinskog otpada koji sadrži azbest koji se nalazi na web stranicama Fonda

(http://www.fzoeu.hr/hrv/index.asp?s=azbest).

Otpadna vozila

– zbrinuti putem ovlaštenog sakupljača i obrađivača.

Opasni otpad:

– opasni otpad se sakuplja na privremenom reciklažnom dvorištu,

– komunalna društva su dužna osigurati dovoljni broj osposobljenih osoba za preuzimanje opasnog otpada na privremenom reciklažnom dvorištu,

– opasni otpad se u privremenom reciklažnom dvorištu skladišti odvojeno u spremnicima, prema vrstama otpada, sukladno njegovim svojstvima,

– u skladu s rezultatima ispitivanja fizikalno-kemijskog sastava, opasni otpad treba zbrinuti na propisani način,

– djelatnik na privremenom reciklažnom dvorištu poziva ovlaštene osobe za sakupljanje opasnog otpada. Popis ovlaštenih osoba nalazi se na web stranicama Agencije za zaštitu okoliša (http://www.azo.hr/RegistarDozvolaI)

Muljevi i sedimenti iz riječnog korita:

Planom provedbe mjera gospodarenja otpadom nakon poplave na području Vukovarsko-srijemske županije bilo je predviđeno da se u slučaju potrebe, zbog nastalih izvanrednih okolnosti, mulj može privremeno odlagati na nekoliko lokacija u poplavljenom području, koje bi odredile jedinice lokalne samouprave i Hrvatske vode u suradnji s državnom vodopravnom inspekcijom, prioritetno na državnom zemljištu, izvan naselja gdje se voda već povukla. Po potrebi bi se izvršilo ispitivanja fizikalno-kemijskog sastava mulja u slučaju korištenja na poljoprivrednim površinama (nadležnost Ministarstva poljoprivrede).

Prijedlog lokacija na poplavljenom području na koje bi se u slučaju potrebe mogao izmjestiti mulj odredio je Županijski stožer za zaštitu i spašavanje Vukovarsko-srijemske županije.

Međutim, tijekom sanacije poplavljenog područja utvrđeno je da je »mulj« u stvari naplavljena mješavina zemlje i pijeska iz riječnog korita, ne žitka masa koju bi mogli identificirati kao »klasični« mulj.

Prema analizama o fizikalno-kemijskim svojstvima tog materijala koja su napravljena upravo na mjestima gdje je mulja bilo (Rajevo Selo) svi mjereni parametri su daleko ispod dopuštenih vrijednosti prema kriterijima za odlagališta neopasnog otpada.

Takva naplavljena mješavina zemlje i pijeska koja se nalazila na prometnicama i obodnim kanalima zbrinuta je u okviru njihovog održavanja te nije bilo potrebe za organiziranjem posebnih privremenih lokacija za sakupljanje mulja.

VII.b OPERATIVNI ZAHTJEVI ZA LOKACIJE PRIKUPLJANJA OTPADA NAKON POPLAVA

– Monitoring okoliša – u području koje je predviđeno za prikupljanje otpada biljnog porijekla nije potrebno praćenje stanja voda. Pojačati oprez zbog mogućeg nastanka požara. Područja u kojima se prikuplja mješani otpad i opasni otpad moraju biti pod pojačanim nadzorom (čuvarska služba).

– Uklanjanje ostataka s površina namijenjenih skupljanju u odnosu na protok vremena – otpad biljnog porijekla, miješani komunalni otpad te problematični i opasni otpad ne treba skladišiti u dužem razdoblju. Ove vrste otpada treba prikupljati svakodnevno, što je prije moguće kako bi se spriječilo širenje neugodnih mirisa, razmnožavanje vektora za prijenos bolesti ili štetnih emisija.

– Ograničiti pristup području – za vrste otpada koje predstavljaju povećan rizik za zdravlje i sigurnost ljudi, životinja i okoliš primijeniti dodatne mjere čuvanja i osiguranja.

– Predvidjeti dovoljne prostore za kretanje unutar i oko prostora za privremeno prikupljanje otpada.

– Ograničiti količinu buke koja nastaje prilikom sakupljanja, prijevoza i obrade otpada na prihvatljiva razdoblja dana.

VII.c MJERE KOD PRIVREMENOG SKLADIŠTENJA OPASNOG OTPADA

Skladištenje opasnog otpada moguće je organizirati na privremenim reciklažnim dvorištima na dvije lokacije – jedna u Gunji i druga u Drenovcima.

– Prikupljeni opasni otpad privremeno se skladišti na betonskoj ili asfaltiranoj podlozi. U slučaju da to nije moguće, površinu na kojoj se skladišti opasni otpad treba prekriti s dva sloja plastične prekrivke ili folije.

– Privremeno reciklažno dvorište u kojem se skladišti opasni otpad mora biti osigurano od ulaska neovlaštenih osoba.

– Na privremenom reciklažnom dvorištu u kojem se skladišti opasni otpad treba osigurati apsorbente ili vreće s pijeskom za sprečavanje izlijevanja u tlo.

– Opasni otpad treba stavljati na drvene palete, povišeno od tla kako bi se na vrijeme uočila moguća istjecjanja.

– Osigurati dovoljno prostora za kretanje i prenošenje otpada oko paleta.

– Opasni otpad se mora skladištiti u spremnicima odvojeno po vrstama (npr. plinovi, tekućine ili kruti otpad, korozivni otpad, reaktivni otpad i sl.). Spremnici u kojima se skladišti opasni otpad moraju biti označeni vrstom otpada i pripadajućim ključnim brojem. U slučaju da je otpad nepoznatog sastava treba omogućiti osnovne analize otpada na licu mjesta (npr. pH i sl.).

– Spremnike ili posude u kojima se skladišti opasni otpad treba prekriti plastičnom folijom ili poklopcem ili ako je moguće cijeli prostor na kojem se prikuplja opasni otpad natkrit ili ih držati u kontejneru.

– Spremnike s plinovima pod tlakom držati uspravno i zaštititi od sunca.

– Osigurati dovoljno opreme za početno suzbijanje požara (vatrogasne aparate).

VII.d ZAŠTITNA OPREMA ZA RADNIKE PRILIKOM POSTUPANJA S OTPADOM

– zaštitna obuća (gumene čizme ili zaštitne cipele),

– zaštitna maska, rukavice i naočale,

– zaštita za glavu prilikom utovara i istovara otpada,

– zaštitna odjeća i zaštitna odjeća od kiše,

– osiguranje materijala za prvu pomoć u slučaju povreda ili nezgoda prilikom gospodarenja otpadom.

VIII. STATUSI ODLAGALIŠTA OTPADA NA POPLAVLJENIM PODRUČJIMA I PRIJEDLOG MJERA

Odlagalište otpada »Stara Ciglana« u Županji

Aktivno odlagalište otpada koje ima ishođenu građevinsku dozvolu. U tijeku su izmjene i dopune projektne dokumentacije radi proširenja odlagališnog prostora za odlaganje otpada (radi do otvaranja CGO) unutar postojeće lokacije. Izrađen je glavni projekt proširenja odlagališta koji predviđa faznu izgradnju (planirano je i reciklažno dvorište). Budući da će se na ovo odlagalište odlagati veći dio otpada s poplavljenog područja u tijeku je izvođenje radova na izgradnji nove kazete s pratećom infrastrukturom, a završetak radova je planiran do sredine srpnja 2014. godine. Sanaciju odlagališta sufinancira Fond.

![](dodatni/432301.jpg)

Godišnja količina otpada koji se odloži na odlagalištu »Stara Ciglana« (2013. godina) iznosi cca 10.067 tona.

Odlagalište otpada »Kraplja« u Gunji

Aktivno odlagalište koje je u potpunosti poplavljeno. Odlagalište ima ishođenu građevinsku dozvolu. Neposredno prije poplave trebao je biti sklopljen ugovor o izvođenju radova na sanaciji odlagališta »Kraplja«. Obilaskom lokacije utvrđeno je da se voda povukla te će radovi na sanaciji započeti sredinom srpnja 2014. godine.

Odlagalište je projektirano na način da se nakon izgradnje kazete zatvore odlagališta u Drenovcima i Vrbanji i da se otpad s tog područja odvozi u »Kraplju«. Sanaciju odlagališta sufinancira Fond.

![](dodatni/432302.jpg)

Godišnja količina otpada koji se odloži na odlagalištu »Kraplja« (2013. godina) iznosi cca 4.023 tona.

Odlagalište otpada u Drenovcima

Aktivno odlagalište, koje nema izrađenu projektnu dokumentaciju niti ishođene dozvole. Odlagalište se planira zatvoriti, čim se izgradi kazeta za odlaganje otpada na odlagalištu »Kraplja« u Gunji. Sanaciju odlagališta sufinancira Fond. Godišnja količina otpada koji se odloži na odlagalištu »Drenovci« (2013. godina) iznosi cca 1.519 tona.

Odlagalište otpada »Rudine Ključ« u Vrbanji

Neuređeno odlagalište na koje se odlaže otpad sakupljen na području općine Vrbanja. Ukupna površina odlagališta je oko 3 ha. Nakon što se izgradi kazeta za odlaganje otpada na odlagalištu »Kraplja« u Gunji, odlagalište bi se zatvorilo i saniralo.

![](dodatni/432303.jpg)

Godišnja količina otpada koji se odloži na odlagalištu »Rudine ključ« (2013. godina) iznosi cca 1.240 tona.

IX. REDOSLIJED I ROKOVI PROVEDBE MJERA

Sakupljanje i zbrinjavanje otpada

Organizirano gospodarenje otpadom nastalog kao posljedica poplave na području Vukovarsko-srijemske županije započeto je 3. lipnja 2014. godine uspostavljanjem prvih privremenih reciklažnih dvorišta.

Od 4. lipnja do 13. srpnja 2014. godine svakodnevno se prikuplja otpad putem komunalnih društava Čistoća Županja d.o.o. i KTD Gunja d.o.o. te izvođača i podizvođača radova.

Od 14. do 31. srpnja 2014. godine prikupljanje otpada će obavljati komunalna društva, a ugovorni izvođači i podizvođači radova dostupni su na poziv.

Od 1. do 31. kolovoza 2014. godine prikupljanje otpada obavljat će samo komunalna društva s tog područja.

Navedeni sustav gospodarenja otpadom nastalog kao posljedica poplave na području Vukovarsko-srijemske županije financira Fond. Slijedom naprijed navedenoga tako uspostavljeni sustav gospodarenja otpadom započet 3. lipnja 2014. završava 1. rujna 2014. godine.

Sanacija odlagališta otpada

Na odlagalištu otpada »Stara Ciglana« u Županji u tijeku je izvođenje radova na izgradnji nove kazete s pratećom infrastrukturom, a završetak radova je planiran do sredine srpnja 2014. godine.

Sanacija odlagališta otpada »Kraplja« u Gunji započet će sredinom srpnja 2014. godine, a planirano je da će radovi trajati 120 dana.

Ostala dva odlagališta u Vrbanji i Drenovcima, zatvorit će se nakon što se sanira odlagalište otpada u Gunji.

Sanaciju navedenih odlagališta otpada sufinancira Fond.

X. PROCJENA POTREBNIH FINANCIJSKIH SREDSTAVA I IZVORI FINANCIRANJA

Vlada Republike Hrvatske je 5. lipnja 2014. godine donijela Odluku o provođenju mjera gospodarenja otpadom nakon poplave na području Vukovarsko-srijemske županije i obvezi osiguranja sredstava od strane Fonda za zaštitu okoliša i energetsku učinkovitost (klase: 022-03/14-03/216, urbroja: 50301-05/25-14-3).

Navedenom Odlukom Fond je dužan s komunalnim društvima koja se nalaze na poplavom pogođenom području Vukovarsko-srijemske županije i koja posjeduju važeću dozvolu za gospodarenje otpadom, sklopiti odgovarajuće ugovore za aktivnosti i troškove potrebne za prikupljanje otpada, prijevoz, odvajanje i obradu otpada. U tu svrhu Fond osigurava financijska sredstva u visini 50.000.000,00 kuna. Ugovori su sklopljeni s komunalnim društvima Čistoća Županja d.o.o. i KTD Gunja d.o.o.

Sve troškove uključujući i prihvat otpada na odlagalište »Stara Ciglana« u Županji, Drenovcima, Vrbanji i Gunji, te troškove komunalnih usluga koje građani plaćaju komunalnim društvima snosi Fond u 100% iznosu do normalizacije stanja na tom području.

Vlada Republike Hrvatske je 5. lipnja 2014. godine donijela Zaključak, klase: 022-03/14-07/221, urbroja: 50301-05/25-14-3, temeljem kojeg je Fond dužan osigurati financijska sredstva u visini 7.000.000,00 kuna u svrhu 100% financiranja opravdanih troškova za izgradnju plohe i potrebne infrastrukture na odlagalištu komunalnog otpada »Stara Ciglana« na području Grada Županje zbog potrebe odlaganja većih količina otpada na tom području te dodatna sredstva za pokrivanje 100% troškova za sanaciju odlagališta »Kraplja« u Općini Gunja u procijenjenom iznosu od 2.000.000,00 kuna.

Trenutni i planirani troškovi sakupljanja, zbrinjavanja otpada i sanacije područja uključujući i sanaciju odlagališta

|  |  |  |
| --- | --- | --- |
| RB | OPIS TROŠKOVA | IZNOSI u kn (bez PDV) |
| 1. | Skupljanje, prijevoz, odvajanje, prihvat i obrada otpada nakon poplave na području Vukovarsko- -srijemske županije | 30.000.000,00 |
| 2. | Troškovi sustava zbrinjavanja EE otpada | 3.600.000,00 |
| 3. | Izgradnja posebne kazete za odlaganje otpada s pratećom infrastrukturom na odlagalištu »Stara Ciglana« u Županji |  |
|  | – troškovi izvođenja radova | 6.617.323,80 |
|  | – troškovi projektiranja uključujući i projektantski nadzor | 117.000,00 |
|  | – troškovi stručnog nadzora | 63.000,00 |
|  | Ukupno | 6.797.323,80 |
| 4. | Sanacija odlagališta komunalnog otpada »Kraplja« u Općini Gunja |  |
|  | – troškovi izvođenja radova | 3.291.137,10 |
|  | – troškovi stručnog nadzora | 100.000,00 |
|  | Ukupno | 3.391.137,10 |
|  | SVEUKUPNO | 43.788.460,90 |
|  | PDV (25%) | 10.947.115,23 |
|  | SVEUKUPNO S PDV-om | 54.735.576,13 |

XI. ZAKLJUČNO

Vlada Republike Hrvatske je 20. svibnja 2014. godine proglasila katastrofu za područje Vukovarsko-srijemske županije koje je pogođeno poplavom rijeke Save, a 26. svibnja 2014. godine Ministarstvo zaštite okoliša i prirode je donijelo Plan provedbe mjera gospodarenja otpadom nakon poplave na području Vukovarsko-srijemske županije (Plan), koji je istoga dana objavljen na službenim web-stranicama Ministarstva.

Sustav gospodarenja otpadom je 3. lipnja 2014. godine službeno uspostavljen na poplavljenom području Vukovarsko-srijemske županije. Sustav gospodarenja otpadom se provodi u svim naseljima pogođenim poplavom, isključivo od strane ovlaštenih tvrtki za gospodarenje otpadom i komunalnih društava, te pod svakodnevnim nadzorom inspekcije zaštite okoliša i predstavnika Fonda. U provedbu aktivnosti od samog početka uključeni su značajni ljudski i tehnički resursi.

Na temelju dnevne evidencije, proizlazi da je od početka potpunog uvođenja sustava gospodarenja otpadom do 30. lipnja 2014. godine na privremena reciklažna dvorišta ukupno prevezeno 4.700 kamiona otpada u količini od 62.886 m3. U istom razdoblju, nakon razvrstavanja i usitnjavanja na privremenim reciklažnim dvorištima, prikupljeni otpad je u svrhu konačnog zbrinjavanja s 1.052 kamiona, u količini od 37.551 m3, prevezen na odlagalište u Županji, a 1.256 m3 je zbrinuto putem ovlaštenih osoba za gospodarenje otpadom.

82 09.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

82 09.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

82 09.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

82 09.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

82 09.07.2014 Odluka o donošenju Programa obnove i saniranja posljedica katastrofe na području Vukovarsko-srijemske županije, gospodarenje otpadom

Odluka, NN 82/2014-1567
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)